钦定古今图书集成/方舆汇编/职方典/第1335卷 > 潮州府城池考 府志
## 钦定古今图书集成/方舆汇编/职方典/第1335卷 > 潮州府城池考 府志

本府。〈海阳县附郭。〉

潮州府城池　，旧有子城，依金山由北而南，绕以壕，东临大江，外廓以土为之。宋绍兴十四年，知州李广文乃移近循壕流旧址甃砌。绍定、端平间，知州王允应、许应龙、叶观相继甃筑完之，为门十有一。元大德间，总管大中怡里修东城之滨溪者，谓之“堤城。”明洪武三年，指挥俞良辅辟其西南，筑砌以石，改门为七，谓之“凤城。”城高二丈五尺，基阔二丈五尺，城面一丈五尺，周围一千七百六十三丈。东距溪曰广济，曰上水门。左有涵洞一通引韩江水入郡学泮池，经太平桥，绕县治，过潮头桥，透西湖，出三利溪，今为民居填塞。曰“竹木”，曰“下水。”南曰南门，前有涵沟，通韩水，过城西，出三利，为乡民灌溉田畴。西曰安定门，左有水关一座，引韩江水入下水门，经开元寺，绕小金山，会大街、新街、西街诸巷沟水而出。西关门原广五六尺，深亦如之，近被民居填淤隘，其尾间稍有暴雨，水涨不便。北曰“北门”，门各有楼，内有兵马司。东、南、西、北四门，今增为义仓。外罗以月城，城有敌楼台四十四座，窝铺六十七间，雉堞二千九百三十二。弘治八年，大水，冲决城垣一百六十馀丈，同知车份筑砌之。嘉靖十三年，知府汤冔重建南门城楼。万历二十四年，兵备王一干修砌外城马路石基其池。初，宋庆元三年，术家谓“壕西流不利”，惑其说者，凿堤为二关，取廊门石甃之。决河流东入于溪，地势东仰，西流如故。五年，溪流暴涨，水溃堤。知州沈杞率居民负土石塞之，壕复故流。日久，民多侵居，填塞过半。开禧元年，知州赵卿将正壕稍加疏辟，水复导流，通三利溪，有水关、石桥二所。康熙戊午年，提督侯袭爵，潮镇马三奇、守道仇昌祚、知府林杭学会议将西湖山周围置建灰城十一县，合力

丰顺镇城　，嘉靖末，丰政都弗靖。隆庆初，筑城，设通判一员驻镇。继盗平，通判仍居郡城。明末，设把总一员，募兵百名汛守。原系

皇清饶镇吴六奇祖居，“太平公馆”建在城外。

外州县

潮阳县城池　：唐初置县，治于临昆山。元和间改于棉阳，距临崑三十五里。宋因之。元至正间，县尹熊按摊《不花》筑土捍之。洪武辛未，指挥杨聚置潮阳千户所旧城，岁久日圮。正统间，知县刘源洪修砌。天顺间，海寇、山寇相继起，知县陈宣甃石增高之。弘治元年，知县王銮重修城及各楼，为门七。五年，知县姜森凿东城外壕为溪，以通舟楫。正德四年，析四都置惠来。北达府一百四十里。东滨海。南惠来，西普宁，北揭阳。广四百七十里，袤二百五十七里。城围一千二百六十二丈，高二丈。嘉靖间，增高四尺，壕深一丈，广三丈。

海门所城　在县东招收都。洪武间建。天顺六年，知县陈宣修，高二丈，围九百七十丈，门四。康熙三年迁斥，七年展复。八年，知县张弘美重修。编户一百零有五里。

揭阳县城池　：宋宣和三年，割海阳县永宁、延德、崇义三都地置县，曰“揭阳。绍兴二年废。十年，复卜治留隍村，不果卜玉窖村。元至正十二年，达鲁花赤答不歹因海寇作，始砌内城二百丈，筑外城八百馀丈。明天顺间，知县陈侯爵于城之东北、西、北各增修一百丈，阔三百丈，周围一千六百丈，高一丈四尺，砌以石，为” 门四。东北达府八十里，东澄海，西长乐，南潮阳。广二百八十里，袤八十里。成化间，流贼突入，按察司陶鲁命增筑之，甃石为址，上垒以甓，未几甓脱。十一年，知县敖公辅易甓以石，门楼警铺俱饬。嘉靖间，海寇作，岭东道行文筑四门月城。万历十八年，城垣倒塌，知县李俨申兵备王一干重修，增高城垣五尺。其地周围七百五十丈，深一丈，广二丈，南北跨溪，东西浚壕。天启间，知县曾应瑞增

进贤门，为五门水关三，编户七十八里。

程乡县城池　，隋大业三年置，以程旼名。五代南汉，割县为敬州。宋开宝四年，以翼庙讳，更名梅州。熙宁六年废。元丰五年，复梅州。绍兴六年，犹熙宁制。九年，犹元丰制。元至元十六年，改置梅州路总管府。二十三年，复为梅州，领程乡县。宋皇祐间，始筑土城。洪武二年，省州为县，隶潮州。十八年，易以石，拓西城垣，广其基，筑石为址，垒以甓。周围九百八十五丈，高二丈四尺，厚二丈。东西南北各为门，建楼其上，窝铺一十有六，雉堞九百八十有五。东南至府三百里。东大埔，西兴宁，北平远。广二百一十里，袤三百五十里。弘治元年，知县刘彬修筑。八年，大水崩一百七十馀丈，通判郭伟修筑。嘉靖十年，大水崩十馀丈，知县林坛、戴光复相继修筑。崇祯间，增高三尺，壕广二丈，深一丈，门四。其南临溪。

皇清康熙九年、十年，霖雨，东西北各崩六七丈十七。

年霖雨，又崩三十馀丈。知县王仕云、王吉人相继修筑，编户十三里。

饶平县城池　，“明成化十四年，析置今县，皆甃以砖城，高一丈八尺，周围七百二十一丈。” 始皆参政刘洪寔总其事。次年知县杨昱至董之，筑高一丈馀。嘉靖十四年秋，大水冲决城垣四十丈，县丞徐澄补葺之。十七年，四门城屋皆废。十八年，知县罗彻重建四楼，雉堞还拱，以灰甓新之。嘉靖戊午，知县林丛槐建镇北“楼，其壕广二丈，深丈馀，引欧陂水入焉。”

皇清顺治间，饶镇吴六奇修筑，高二丈，马路广三尺。

增置“尊君楼” 、“铳楼” 、敌楼共十七座。

大城所城　在宣化都。洪武间，百户顾寔筑。围六百“四十三丈，高一丈六尺八寸，门四，其池加城之数五十三丈。” 康熙三年迁斥，七年展复。八年，知县刘鸿业重建。

黄冈镇城　在县东宣化都。嘉靖间，知府郭春震建，围一千二百馀丈，门四。

皇清顺治间，饶镇吴六奇重建，围六百五十丈，高一

丈馀，坚厚倍昔。经迁展复。康熙八年，知府宋征璧重建。

南澳城　在本县信宁都海岛中。明万历副总兵晏继芳建，何斌臣修。高二丈二尺，围五百丈，门四。

惠来县城池　，明弘治末，因流贼劫掠，嘉靖四年，析潮阳、惠来、酉头、大坭、隆井四都，又析海丰、龙溪一都置今县，以县治在惠来都，故名。东潮阳，西海丰，北普宁。指挥程鉴、通判陈硕始建。周围七百丈，高一丈七尺，门四，上各有楼。嘉靖，署县府知事饶经济将北门填塞。癸卯，通判诸燮拓南城四十四丈，合旧城七百七十四丈。隆庆己巳，知县施冔申请增设敌台一十四座，其池广一丈五尺，东西水关二

靖海所城　在县南大坭都。明洪武间建，高二丈一尺，围五百六十丈，门四。嘉靖、万历，知县林春秀、游之光相继重修。康熙八年，知县孙汝谋重建。

神泉澳城　在县南十里。嘉靖间，知县林春秀建。围三百丈，高一丈三尺，门二。康熙八年，知县孙汝谋重建。共编户二十里。

大埔县城池　“明嘉靖五年，析饶平二都置今县，以县治在大埔村，故名。西达府一百六十里，东永定，南饶平，北程乡。广二百二十里，袤二百五十里。” 创于知县欧淮，城未就而卒。知府王袍、推官李乔木董其事，二载始竣。周围五百一十有九丈四尺，高一丈七尺，广一丈二尺，上广九尺。内外甃以石为门三：东潮阳，北“拱辰，西通津” ，据茶山之麓，前临大溪。后知县曾广翰、吴思丘继修，重建窝铺，为城兵巡守栖息之所，增高垛墙。万历间，知县谢九鼎继修，及新楼堞。

三河镇城　在大埔县西恋洲都。嘉靖间，佥事张冕建。周围四百九十丈，高一丈三尺，门四。

皇清顺治间，饶镇吴六奇重修，共编户二十里。

澄海县城池　，明嘉靖四十二年，析饶平之苏湾，揭阳之𬶍江、鳄浦、蓬洲，并海阳之上、中、下、外三莆，共七都，置今“县。西达府七十里，东大海，南揭阳，北饶平。广五十里，袤六十五里，高一丈七尺，腰城雉堞各三尺，周围九百二十五丈。四十三年，知县周行议建。四十五年张濬兴砌，隆庆五年知县蔡楠竣工。万历三年知” 县顾奕增高三尺五寸。垛垣一千二百八十有三，门五，东西、南、北四。小北门一，楼四。东曰“常春” ，南曰“承明” ，西曰“保义” ，北曰“拱辰。” 设水关以通三川溪之水。窝铺二十有六，知县左承芳建其池。东北有天堑。

西南，有址，编户五十五里。康熙五年，因滨海寇患，无年无之，三次迁斥，并全县裁斥讫。七年奉

旨展复。八年，署县通判闫奇英依旧基重建。

蓬洲守御千户所　明洪武三十一年，百户董兴建。围六百四十丈，高一丈五尺，门四。原属揭阳。嘉靖四十二年，改隶“澄海。” 天启五年，知县冯明玠修。康熙五年迁斥。七年展复，署县通判闫奇英重建。

修水寨城　在澄海县西苏湾都。明洪武三年，指挥俞良辅创筑。围二百一十三丈八尺，立四门，凿池置水关，西北隅通海港，可泊战船。其池围二百一十丈，深一丈。展复后，署县通判闫奇英新建。围二百丈，高一丈四尺。

鸥汀寨　，隶澄海；通判闫奇英因旧址重建。围六十丈，高一丈四尺。

樟林寨　在澄海。通判闫奇英新建。围一百四十丈，高一丈四尺。

普宁县城池　，明嘉靖四十三年，析潮阳、洋乌、泧水、黄坑三都，置县贵屿，名普宁。初立，知县赵钺时在贵屿，借居民舍。万历三年，知县刘钝筑县城于厚屿，规模略定。至十年，归洋乌、泧水于潮阳，仅存黄坑一都。十四年，佥事卢仲佃谕知县赵献改析旧料，筑建今县。门四：东曰凝和，西曰阜财，南曰迎薰，北曰拱极，门各有楼。其年始濬溪为壕，以潴潮水。北达府一百二十里，东潮阳，南惠来，西北揭阳。广袤四十里。城高一丈八尺，崇祯间，增高三尺，围六百馀丈。顺治乙未年九月，海寇陈豹破县，将城摧拆平地。丙午年三月，寇退，知县张如榜复任，督民夫修砌如旧。共编户一十四里。

平远县城池　：嘉靖三十八年，设通判府于程乡豪居林子营。四十一年，割福建武平、上杭、江西安远、广东兴宁地置县，隶赣州府。四十三年，议还武平等三县地，惟程乡之义化、长田、石镇三都并兴宁之大信一都合为县，名平远，隶潮州府。西达府三百八十里。东上杭，南程乡，北赣州。周围五百二十丈，高一丈二尺，门四。万历二十五年，知县王文雷建镇山楼，设警铺一十二间。城北依山，其池东西、南三面皆阻水，广二百里，袤二百五十里。崇祯间，增高三尺，编户四里。镇平县城池　，明崇祯六年，石窟、焦岭之间，草寇窃踞，至勤三藩之师。巡按钱守廉相度会题，析程乡之松源、龟浆下半图、平远之石窟一二图，共“四里。” 谕平远令沈惟耀筑置今县。南达府三百六十里。东上杭，南程乡，西平远，北武平。广八十里，袤七十里。城围八百丈，高一丈九尺，厚一丈五尺。垛口九百，门楼各四，敌楼八座，水关二洞。十年春雨，冲圮一百五十丈，知县胡会宾修。十一年，濬壕，起东南至西北，五百丈，阔一丈，深五尺。康熙十一年，霖雨，冲坏十馀丈，知县程梦兰委典史冯士槵督修。编户四里。